text: Des quant Sicars los a tos escoltas,
   De maltalent es sus en pes levas:
   "Ahi, Maurin, com es mal conseillas, 
   De tos consaus t'ies en jovent tornas, 
   Kar tuit te dient, Maurin, car cavaljas! 
   El non se gardent si es sens o foldas; 
   Car s'eu en fuisse cregus ni escoltas, 
   Espiessem, car grans es li regnas,
   Un des rix bors o de las fors citas,
   E fuissem i ans c'om en fos selas,
   E preïssem aur e argent assas 
   E mus e mules e destrers sojornas,
   E vair e gris e bons pailes pelas,
   De quei tu fuisses rix hom e assazas:
   Una grant part de tos ambars paias;
   Kar se tu vas a Tubie e i jas,
   La o reis est, ers desconfis tornas;
   Tu l'as jurat fiances e feltas,
   E vie e menbre que ja nol prenjas,
   E si mes siege, si nos non a dannas, 
   D'aiqui enant seras sos parjuras,
   E ai pavor que Dex t'en sie iras:
   Ke non es dreis quel reis sie asejas.
   Mais tant t'esforce ta male voluntas 
   E tos orguels e tos sorbrepensas 
   Ke tu iras, ja mos non er canjas,
   E eu ab tei, ja soit ce que nom plas.
   S'eu remanie, ferie que malvas;
   Mais lent irai vers quant venrai vias:
   Ke lo reis es rix hom enpoestas,
   E cobrarant soi home de tos las,
   E er de cap sos rerebans cridas,
   Que non remaigne hom vis de feme nas;
   E sos fils es tant pros e tant menbras 
   K'ans non partra tro se sie venjas.
   E s'i perdes, ja non serai blasmas,
   Ne del gaiaig non vol esser laudas:
   Que li gramaire diient e li clerjas 
   K' orguels non chai desci qu'es aus montas; 
   Mais atant es d'omes apoderas 
   Ke tos jors n'as XXX mile d'armas.
   Ja non garras ni esteras em pas 
   Desci en sies a mesure tornas,
   A does mile qu'en as de tos casas."
   Lo consaus part, que Sicars n'es forzas.
   Tro a tierc jor en er alcuns iras.
  